蜀道自勉
作者：石介
朝代：宋

paragraphs: 潮陽瘴煙黑，去京路八千。
吏部有大功，得罪斥守藩。
朝衝江霧行，夜枕江濤眠。
蛟蜃作怪變，時時攀船舷。
魚龍吐火焰，往往出波閒。
故爲相恐怖，倏忽千萬端。
道在安可劫，處之自晏然。
我乏尺寸効，月食二萬錢。
自請西南來，此行非竄遷。
蜀山險可升，蜀道高可緣。
上無嵐氣蒸，下無波濤翻。
步覺閣道穩，身履劒門安。
惟懷吏部節，不知蜀道難。